31 in hof oor gepeupelreg - Howe - Republikein
Monday, December 09th, 16:53:40
31 in hof oor gepeupelreg
Altesaam 31 mense is in hegtenis geneem nadat hulle glo eie reg gebruik het.
Dit volg nadat drie inwoners van die Omushapi-nedersetting naby Tsandi in die Omusatistreek op 15 Julie deur 'n oproerige groep mense in die Ondukuta-lokasie aangeval is, sê die hoof van die Namibiese polisie (Nampol) se skakelafdeling, adj.komm. Edwin Kanguatjivi.
Die polisie het tot die slagoffers se redding gekom en hulle hospitaal toe geneem. Drie klagte, onder meer van aanranding, is op 15 Julie teen die oproerige groep aanhangig gemaak.
"Die voorval spruit voort uit die dood van mnr. Joseph Shiningayamwe Embula (26) wat op 4 Julie in die Tsandi-hospitaal gesterf het. Die groep mense het, in teenstelling met mediese bevindings, geglo dat hy weens vergiftiging gesterf het," het Kanguatjivi gesê.
"Op 8 Julie het 'n familielid met 'n mediese sertifikaat van die oorledene na die Tsandi-polisiekantoor toe gegaan en versoek dat 'n nadoodse ondersoek uitgevoer word. Die familielid was nie daarvan oortuig dat Embula weens natuurlike oorsake gesterf het nie, maar weens vergiftiging," het Kanguatjivi gesê.
Volgens hom het die polisie reëlings vir 'n nadoodse ondersoek op 11 Julie by die Okahao-polisielykshuis getref, soos die familie versoek het.
"Die familie is ingelig dat die nadoodse ondersoek bevestig het die oorledene het nie weens vergiftiging gesterf nie. Ondanks al die pogings, het die groep mense die uitslag van die nadoodse ondersoek geïgnoreer en eie reg gebruik. "
Volgens Kanguatjivi is 24 verdagtes op 17 Julie in hegtenis geneem en twee dae later nóg sewe.
Die eerste groep het op 19 Julie in die Outapi-landdroshof verskyn en die res op 22 Julie. Al die beskuldigdes is borgtog geweier en die saak is tot 12 September uitgestel.
Die Namibiese polisie doen 'n beroep op die publiek om nie eie reg te gebruik nie, maar die regsproses te volg om hul griewe te lug.